送臨安洪行之次鮮于伯幾韻
作者：方回
朝代：宋

paragraphs: 丈夫志四方，出戶無萬里。
焉能縮如蝸，鬰鬰久居此。
于思今子駿，落筆甫友美。
衮褒一字難，何獨賞之子。
勿謂貌甚尫，力可拔象齒。
隘哉招海柳，詎識子路喜。
橄欖政復苦，異彼道傍李。
豈其諫塗開，可口不見紀。
峨峨黄金臺，梯飈凌太紫。
大川楫方舟，明堂棟文梓。
新豐馬周足，斗酒可以洗。